  Майя Бывальцева Удмуртилэн тӧроез Александр Бречалов 4-тӥ южтолэзе Россиысь лулчеберетъя министрен Владимир Мединскиен пумиськылыкуз Ижкарын Удмурт лулчеберетъя центр пуктон ужпумез ӝутӥз. Со сярысь улосвыл тӧролэн но кивалтэтлэн пресс-службазы ивортэ. Кивалтӥсьёс «Культура» йӧскалык ӵектос но Удмуртилэн кунлыкезлы 100 ар тырмонэз пусйыны дасяськон улсын элькунын лулчеберетъя юртъёсты пуктон но быдэсак выльдон луонлыкъёс сярысь вераськизы. Александр Бречалов министрлы Ижкарын Удмурт лулчеберетъя центр кылдытон сярысь вераз. Сое В. Г. Короленко нимо драмая ӟуч театрлэн азьвыл юртэз интые пуктыны чакламын, али отын фольклор кырӟанъя но эктонъя «Айкай» театр ужа. Ар кутсконын Удмуртиысь кивалтэт Центр пуктонэз инвестициосъя адресной федерал программае пыртон понна ужкагазъёсты Россиысь лулчеберетъя министерствое лэзиз. Куриськонэз умоен лыдъязы ке, лэсьтӥськон федерал коньдэт чотын, элькун коньдэтысь уксё ватсаса, мыноз. Удмуртиысь тӧролэн но кивалтэтлэн пресс-службазыАлександр Бречалов Владимир Мединскиез Удмуртилэн куриськонэзлы дурбасьтыны куриз. Озьы ик лулчеберетъя объектъёсты быдэсак выльдон ужпумез ӝутӥзы. Кылсярысь, «Культура» йӧскалык ӵектос улсын Удмуртиысь Драмая ӟуч театрлэн буш интыосаз выль ужъюрт – Пинал учкисьлэсь театрзэ – кылдытыны. Тодэ вайытом, Удмуртиысь лулчеберетъя министр Владимир Соловьёв азьвылгес вераз вал, Пинал учкисьлэн театрезлы шуыса юртэз выльдон ужъёсты 2020-тӥ арын кутскозы. Тодэ вайытом, нырысь ик Удмурт лулчеберетъя центр улэ драмая ӟуч театрлэсь азьвыл юртсэ быдэсак выльдыны чакламын вал, но берлогес выльзэ пуктыны дунтэмгес луоз шуыса кенешизы. Улосвыллэн тӧроез оскытӥз, Удмуртилэн кунлык басьтонэзлы 100 ар тырмонлы, 2020-тӥ арлы, Центр дась луоз. Тегъёс: Лулчеберет Ижкар Москва Удмуртия Лулчеберетъяминистерство лэсьтськон АлександрБречалов Удмуртлулчеберетъяцентр  